ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο c) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση προγράμματος κοινοτικής δράσης (Πρόγραμμα DAPHNE) (2000-2003) σχετικά με μέτρα που αποσκοπούν στην πρόληψη και την προστασία από τη βία εις βάρος παιδιών, εφήβων και γυναικών ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ

σύμφωνα με το άρθρο 251, παράγραφος 2, στοιχείο c) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου

1. ΙΣΤΟΡΙΚΟ

Στις 20 Μαΐου 1998, η Επιτροπή θέσπισε πρόταση απόφασης του Συμβουλίου για τη θέσπιση μεσοπρόθεσμου προγράμματος κοινοτικής δράσης σχετικά με μέτρα παροχής κοινοτικής υποστήριξης στη δράση των κρατών μελών για την καταπολέμηση της βίας εις βάρος παιδιών, εφήβων και γυναικών (πρόγραμμα DAPHNE) (2000-2004) (COM (1998) 335) [1]. Νομική βάση ήταν το άρθρο 235 της Συνθήκης περί ιδρύσεως της Ευρωπαϊκής Κοινότητας και η προτεινόμενη χρηματοδότηση ήταν 25 εκατ. EUR για την πενταετή περίοδο.

[1] ΕΕ C 259, 18.08.1998, σ.2.

Η πρόταση διαβιβάσθηκε τυπικά στο Ευρωπαϊκό Κοινοβούλιο και στο Συμβούλιο στις 9 Ιουλίου 1998.

Στις 17 Φεβρουαρίου 1999, η Επιτροπή τροποποίησε την πρόταση σε πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση προγράμματος κοινοτικής δράσης (πρόγραμμα DAPHNE) (2000-2004) σχετικά με μέτρα που αποσκοπούν στην πρόληψη της βίας εις βάρος παιδιών, εφήβων και γυναικών (COM(1999)82) [2]. Νομική βάση ήταν το άρθρο 129 της συνθήκης.

[2] ΕΕ C 89, 30.03.1999, σ.42.

Η πρόταση αυτή διαβιβάσθηκε στο Ευρωπαϊκό Κοινοβούλιο και το Συμβούλιο στις 17 Φεβρουαρίου 1999.

Η Οικονομική και Κοινωνική Επιτροπή εξέδωσε τη γνώμη της στις 28 Απριλίου 1999 [3] και η επιτροπή των περιφερειών στις 11 Μαρτίου 1999 [4]. Το Ευρωπαϊκό Κοινοβούλιο εξέδωσε ευνοϊκό ψήφισμα κατά την πρώτη ανάγνωσή του στις 16 Απριλίου 1999, και πρότεινε 36 τροπολογίες στην πρόταση της Επιτροπής [5].

[3] ΕΕ (δεν έχει ακόμη δημοσιευθεί).

[4] ΕΕ (δεν έχει ακόμη δημοσιευθεί).

[5] ΕΕ C 219, 30.7.1999, σ.497.

Στις 11 Μαΐου 1999, η Επιτροπή εξέδωσε τροποποιημένη πρόταση (COM(1999)244) [6] όπου έκανε δεκτές 26 από τις τροπολογίες στο σύνολό τους, εν μέρει ή κατ' αρχήν. Αυτή η τροποποιηθείσα πρόταση διαβιβάσθηκε στο Συμβούλιο στις 11 Μαΐου 1999.

[6] ΕΕ C 162, 9.6.1999, σ.11.

Το Συμβούλιο, σύμφωνα με το άρθρο 251 της συνθήκης, εξέδωσε τυπικά κοινή θέση στις 13 Σεπτεμβρίου 1999.

Στις 16 Νοεμβρίου 1999, το Ευρωπαϊκό Κοινοβούλιο ενέκρινε επτά τροπολογίες στην κοινή θέση. Οι τροπολογίες αυτές εκτίθενται στο παράρτημα.

2. ΣΧΟΛΙΑ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

1. Η Επιτροπή κάνει δεκτές και τις επτά τροπολογίες.

- Οι τροπολογίες 1 και 2 έγιναν δεκτές από την Επιτροπή κατά την πρώτη ανάγνωση.

- Η τροπολογία 4 επανεισάγει φράση που περιελάμβανε η αρχική πρόταση της Επιτροπής.

- Η τροπολογία 6 εισάγει αναφορά στα "μέσα ενημέρωσης", στο πλαίσιο των δραστηριοτήτων που αποβλέπουν στη γενικότερη ευαισθητοποίηση της κοινής γνώμης.

- Οι τροπολογίες 7, 8 και 9 προκύπτουν από την απόφαση της 28ης Ιουνίου 1999 του Συμβουλίου (επιτροπολογία). Δεν προβαίνουν σε ουσιαστικές αλλαγές, αλλά επαναδιατυπώνουν απλώς το κείμενο.

2. Η Επιτροπή κάνει δεκτή την κοινή θέση, όπως αυτή τροποποιήθηκε από το Κοινοβούλιο στις 16 Νοεμβρίου 1999, και αναμένει την ταχεία έκδοση της απόφασης.

ΠΑΡΑΡΤΗΜΑ

>ΘΕΣΗ ΠIΝΑΚΑ>

ΑΙΤΙΟΛΟΓΙΚΗ ΕΚΘΕΣΗ

1. Στις 20 Μαΐου 1998, η Επιτροπή ενέκρινε ανακοίνωση για τη βία εις βάρος παιδιών, εφήβων και γυναικών, καθώς και πρόταση απόφασης του Συμβουλίου για τη θέσπιση προγράμματος μεσοπρόθεσμης κοινοτικής δράσης σχετικά με μέτρα στον τομέα αυτό (Πρόγραμμα DAPHNE) (2000-2004) (COM(1998) 335 τελικό). Η νομική βάση της πρότασης ήταν το άρθρο 235 της συνθήκης ΕΚ.

2. Στις 16 Φεβρουαρίου 1999, η Επιτροπή τροποποίησε τη νομική βάση για την πρόταση στο άρθρο 129 της συνθήκης ΕΚ (δημόσια υγεία), στη συνέχεια άρθρο 152 της συνθήκης του Άμστερνταμ.

3. Μετά την πρώτη ανάγνωση από το Ευρωπαϊκό Κοινοβούλιο στις 16 Απριλίου 1999, το Συμβούλιο εξέδωσε κοινή θέση στις 13 Σεπτεμβρίου.

4. Στις 16 Νοεμβρίου 1999, το Ευρωπαϊκό Κοινοβούλιο, κατά τη δεύτερη ανάγνωση, ψήφισε επτά τροπολογίες στην κοινή θέση. Η Επιτροπή κάνει δεκτές και τις επτά τροπολογίες και τροποποιεί αντίστοιχα την πρότασή της.

1998/0192 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη θέσπιση προγράμματος κοινοτικής δράσης (Πρόγραμμα DAPHNE) (2000-2003) σχετικά με μέτρα που αποσκοπούν στην πρόληψη και την προστασία από τη βία εις βάρος παιδιών, εφήβων και γυναικών ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη Συνθήκη για την ίδρυση της Ευρωπαϊκής Κοινότητας, και ειδικότερα το άρθρο 152,

την πρόταση της Επιτροπής [7],

[7] ΕΕ C 259 της 18.8.1998, σ. 2, ΕΕ C 89 της 30.3.1999, σ. 42 και ΕΕ C 162, 6.9.1999, σ.11.

τη γνώμη της Οικονομικής και Κοινωνικής Επιτροπής [8],

[8] EE C 169, 16.6.1999, σ. 35

τη γνώμη της Επιτροπής Περιφερειών [9],

[9] EE C 198, 14.7.1999, σ. 61

Ενεργώντας σύμφωνα με τη διαδικασία που αναφέρεται στο άρθρο 251 της συνθήκης [10],

[10] Γνώμη του Ευρωπαϊκού Κοινοβουλίου της 16ης Απριλίου 1999 (EE C 219, 30.7.1999, σ. 497), ης........ (δεν έχει ακόμα δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της ..... (δεν έχει ακόμα δημοσιευθεί στην Επίσημη Εφημερίδα).

Εκτιμώντας τα εξής :

(1) Η σωματική, σεξουαλική και ψυχολογική βία εις βάρος των παιδιών, των εφήβων και των γυναικών συνιστούν παραβίαση του δικαιώματός τους στη ζωή, την ασφάλεια, την ελευθερία, την αξιοπρέπεια και τη σωματική και ηθική τους ακεραιότητα, και σοβαρή απειλή για τη σωματική και ψυχική υγεία των θυμάτων αυτών των μορφών βίας· οι συνέπειες αυτής της βίας είναι τόσο διαδεδομένες σε όλη την Κοινότητα, ώστε να αποτελούν σημαντική μάστιγα για την υγεία·

(2) Είναι σημαντικό να αναγνωρισθούν οι σοβαρές άμεσες και μακροπρόθεσμες επιπτώσεις για την υγεία και την ψυχολογική και κοινωνική ανάπτυξη και για την πολιτική των ίσων ευκαιριών που έχει η βία για τα άτομα, τις οικογένειες και τις κοινότητες, καθώς και το υψηλό κοινωνικό και οικονομικό κόστος για το κοινωνικό σύνολο·

(2α) Σύμφωνα με τον ορισμό του Παγκόσμιου Οργανισμού Υγείας, η υγεία είναι μια κατάσταση πλήρους σωματικής, πνευματικής και κοινωνικής ευημερίας και όχι απλώς και μόνο η απουσία ασθένειας ή αναπηρίας· σύμφωνα με το σημείο ξ) του άρθρου 3 της συνθήκης, οι κοινοτικές δράσεις περιλαμβάνουν συμβολή στην επίτευξη υψηλού επιπέδου προστασίας της υγείας·

(3) Οι αρχές αυτές αναγνωρίζονται στη Σύμβαση των Ηνωμένων Εθνών του 1979 για την κατάργηση κάθε μορφής διακρίσεων κατά των γυναικών, τη Σύμβαση των Ηνωμένων Εθνών του 1989 για τα Δικαιώματα του Παιδιού, τη Διακήρυξη της Βιέννης του 1993 για την εξάλειψη της βίας κατά των γυναικών, τη Διακήρυξη και το πρόγραμμα δράσης που ενέκρινε η Τέταρτη Διάσκεψη για τις Γυναίκες που διεξήχθη στο Πεκίνο το 1995, τη Διακήρυξη της Στοκχόλμης του 1996, καθώς και το πρόγραμμα δράσης για την καταπολέμηση του σεξουαλικού εμπορίου και της εκμετάλλευσης των ανηλίκων, και τη Διακήρυξη της Λισαβόνας του 1998 για τις πολιτικές και τα προγράμματα για τους νέους της Παγκόσμιας Διάσκεψης των Υπουργών Νεότητας·

(4) Η Ευρωπαϊκή Ένωση ανέλαβε δράση στον τομέα της δικαιοσύνης και των εσωτερικών υποθέσεων, ιδιαίτερα με την κοινή δράση της 24ης Φεβρουαρίου 1997 σχετικά με την καταπολέμηση της εμπορίας ανθρώπων και τη σεξουαλική εκμετάλλευση παιδιών [11]· οι σχετικές με το ποινικό δίκαιο πτυχές της βίας εναπόκεινται στα κράτη μέλη·

[11] ΕΕ L 63 της 4.3.1997, σ. 2.

(5) Το Ευρωπαϊκό Κοινοβούλιο, στα ψηφίσματά του της 18ης Ιανουαρίου 1996 σχετικά με τη σωματεμπορία [12], της 19ης Σεπτεμβρίου σχετικά με τους ανήλικους που είναι θύματα βίας [13], της 12ης Δεκεμβρίου 1996 σχετικά με τα μέτρα προστασίας των ανηλίκων στην Ευρωπαϊκή Ένωση [14], της 16ης Σεπτεμβρίου 1997 σχετικά με την ανάγκη διεξαγωγής εκστρατείας σε επίπεδο Ευρωπαϊκής Ένωσης για τη μηδενική ανοχή της βίας κατά των γυναικών [15], και της 16ης Δεκεμβρίου 1997 για την καταπολέμηση της σωματεμπορίας γυναικών με σκοπό τη σεξουαλική εκμετάλλευση [16], κάλεσε την Επιτροπή να καταρτίσει και να εφαρμόσει προγράμματα δράσης για την καταπολέμηση αυτής της βίας·

[12] ΕΕ C 32 της 5. 2.1996, σ. 88.

[13] ΕΕ C 320 της 28.10.1996, σ. 190.

[14] ΕΕ C 20 της 20.1.1997, σ. 170.

[15] ΕΕ C 304 της 6.10.1997, σ. 55.

[16] ΕΕ C 14 της 19.1.1998, σ. 39.

(6) Η Επιτροπή, στην ανακοίνωση της 24ης Νοεμβρίου 1993 για πλαίσιο δράσης στον τομέα της δημόσιας υγείας, επισήμανε, μεταξύ άλλων, την πρόληψη των τραυματισμών ως σημαντικό πεδίο δράσης στον χώρο της δημόσιας υγείας· υπό το πρίσμα αυτό, θεσπίστηκε στις 8 Φεβρουαρίου 1999 η απόφαση 372/1999/ΕΚ του Ευρωπαϊκού Κοινοβουλίου και του Συμβουλίου σχετικά με πρόγραμμα κοινοτικής δράσης για την πρόληψη των τραυματισμών [17]·

[17] ΕΕ L 46 της 20.2.1999, σ. 1.

(7) Με την παροχή στήριξης για την επίτευξη της καλύτερης γνώσης και κατανόησης καθώς και για την ευρύτερη διάδοση των πληροφοριών σχετικά με τη βία εις βάρος παιδιών, εφήβων και γυναικών, και με την ανάπτυξη δράσεων συμπληρωματικών προς τα υφιστάμενα κοινοτικά προγράμματα και δράσεις, το πρόγραμμα αυτό θα συμβάλει ευρέως στον περιορισμό της εκμετάλλευσης και στην εξασφάλιση υψηλού επιπέδου υγειονομικής προστασίας του ανθρώπου, αποφεύγοντας παράλληλα την άσκοπη επανάληψη ενεργειών, και λαμβάνοντας υπόψη τη σωματική, πνευματική και κοινωνική του κατάσταση, καθώς και στην εξασφάλιση υψηλού επιπέδου ποιότητας ζωής·

(8) Η ανάληψη άμεσης δράσης όσον αφορά τη βία εις βάρος των παιδιών, των εφήβων και των γυναικών υπάγεται ουσιαστικά στη δραστηριότητα των κρατών μελών σε εθνικό, περιφερειακό ή τοπικό επίπεδο·

(9) Η Κοινότητα μπορεί να παράσχει προστιθέμενη αξία στις ενέργειες των κρατών μελών για την πρόληψη και την προστασία από τη βία, συμπεριλαμβανομένης της βίας υπό μορφή σεξουαλικής εκμετάλλευσης και κακοποίησης εις βάρος των παιδιών, των εφήβων και των γυναικών μέσω της διάδοσης και της ανταλλαγής πληροφοριών και εμπειρίας, προωθώντας μια καινοτόμο προσέγγιση, μέσω κοινού προσδιορισμού προτεραιοτήτων, ανάπτυξης της δικτύωσης όπου αυτό είναι αναγκαίο, επιλογής σχεδίων κοινοτικής διάστασης και δραστηριοποίησης και κινητοποίησης όλων των ενδιαφερομένων·

(10) Το παρόν πρόγραμμα μπορεί να έχει προστιθέμενη αξία προσδιορίζοντας και προωθώντας τις καλύτερες πρακτικές, ενθαρρύνοντας την καινοτομία και την ανταλλαγή σχετικών εμπειριών στο πλαίσιο δράσεων που έχουν αναληφθεί σε επίπεδο κρατών μελών, συμπεριλαμβανομένης της ανταλλαγής πληροφοριών που αφορούν διάφορους νόμους και τα κτηθέντα αποτελέσματα·

(11) Συνεπώς, σύμφωνα με τις αρχές της επικουρικότητας και της αναλογικότητας, όπως αυτές καθορίζονται στο άρθρο 5 της συνθήκης, οι στόχοι του προτεινόμενου μέτρου μπορούν να επιτευχθούν καλύτερα σε κοινοτικό επίπεδο· η παρούσα απόφαση περιορίζεται στα απολύτως απαραίτητα προκειμένου να επιτευχθούν αυτοί οι στόχοι και δεν επεκτείνεται πέραν των όσων εξυπηρετούν τον εν λόγω σκοπό·

(12) Χρειάζεται να προωθηθεί στο συγκεκριμένο τομέα η ενεργή εταιρική σχέση μεταξύ της Επιτροπής, των κρατών μελών και των μη κυβερνητικών οργανώσεων (ΜΚΟ), και ιδιαίτερα των οργανώσεων που δρουν στον τομέα της ευημερίας και ποιότητας ζωής των παιδιών, των εφήβων και των γυναικών και να ενθαρρυνθεί η συνδυασμένη δράση μεταξύ όλων των σχετικών πολιτικών και μέτρων προωθώντας τη συνεργασία μεταξύ ΜΚΟ, άλλων οργανισμών και των εθνικών, περιφερειακών και τοπικών αρχών·

(13) Για να επιτευχθούν οι στόχοι του προγράμματος και να γίνει η πλέον αποτελεσματική χρήση των διαθέσιμων πόρων, πρέπει να επιλεγούν προσεκτικά οι τομείς στους οποίους πρέπει να διεξαχθούν εργασίες και να γίνει επιλογή σχεδίων που προσφέρουν μεγαλύτερη κοινοτική προστιθέμενη αξία και ανοίγουν το δρόμο προς τη δοκιμή και διάδοση καινοτόμων ιδεών για την πρόληψη και την προστασία από τη βία στο πλαίσιο μιας πολυτομεακής προσέγγισης·

(14) Πρέπει να προωθηθεί η συνεργασία με τις διεθνείς οργανώσεις που είναι αρμόδιες στους τομείς που καλύπτονται από το πρόγραμμα, και με τις τρίτες χώρες, καθώς και με όλους όσους μπορούν να εμπλακούν στην πρόληψη και την προστασία από κάθε μορφής βία·

(15) Πρέπει να γίνουν οι κατάλληλες ενέργειες ώστε να μπορούν να συμμετάσχουν στο πρόγραμμα αυτό οι υποψήφιες προς προσχώρηση χώρες που βρίσκονται σε προενταξιακό στάδιο, σύμφωνα με τους όρους που προβλέπονται στις αντίστοιχες συμφωνίες, ιδίως στις συμφωνίες σύνδεσης και στα πρόσθετα πρωτόκολλα στις συμφωνίες αυτές·

(16) Προκειμένου να αυξηθεί η αξία και ο αντίκτυπος του προγράμματος, πρέπει να γίνεται διαρκής αξιολόγηση των διεξαγόμενων ενεργειών, κυρίως όσον αφορά την αποτελεσματικότητά τους και την επίτευξη των καθορισθέντων στόχων, με σκοπό να γίνονται, όπου χρειάζεται, οι απαραίτητες προσαρμογές·

(17) Το παρόν πρόγραμμα πρέπει να είναι τετραετούς διάρκειας ώστε να υπάρχει επαρκής χρόνος για να μπορεί η εφαρμογή των μέτρων να επιτύχει τους καθορισθέντες στόχους

(18) ότι για την εφαρμογή της παρούσας απόφασης η Επιτροπή πρέπει να επικουρείται από σχετική επιτροπή

(18) Πρέπει να θεσπιστούν μέτρα εφαρμογής σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων της Επιτροπής [18].

[18] ΕΕ L 184 της 17.07.1999, σ. 23.

(19) Η παρούσα απόφαση καθορίζει για τη συνολική διάρκεια του προγράμματος, δημοσιονομικό πλαίσιο που αποτελεί το κύριο σημείο αναφοράς, κατά την έννοια του σημείου 33 της διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής, της 6ης Μαΐου 1999, για τη δημοσιονομική πειθαρχία και τη βελτίωση της διαδικασίας του προϋπολογισμού [19],

[19] ΕΕ

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ :

Άρθρο 1

Καθορισμός του προγράμματος

1. Με την παρούσα απόφαση εγκρίνεται πρόγραμμα κοινοτικής δράσης για την καταπολέμηση της βίας εις βάρος των παιδιών, των εφήβων και των γυναικών, για την περίοδο από 1η Ιανουαρίου 2000 έως 31 Δεκεμβρίου 2003.

2. Στόχος του προγράμματος είναι να συμβάλει στην εξασφάλιση υψηλού επιπέδου προστασίας της σωματικής και ψυχικής υγείας των παιδιών, των εφήβων και των γυναικών κατά της βίας (συμπεριλαμβανόμενης της βίας υπό μορφή σεξουαλικής εκμετάλλευσης και κακοποίησης), με την πρόληψη της βίας και την παροχή βοήθειας στα θύματα της βίας με σκοπό ιδίως την πρόληψη της περαιτέρω έκθεσής τους στη βία. Περαιτέρω αποσκοπεί στην αρωγή και ενθάρρυνση των ΜΚΟ και των άλλων οργανώσεων που αναπτύσσουν ενεργό δράση σ' αυτόν τον τομέα. Με τον τρόπο αυτό, το πρόγραμμα θα συμβάλει στη βελτίωση των κοινωνικών συνθηκών.

3. Οι ενέργειες που πρέπει να εφαρμοσθούν σύμφωνα με το πρόγραμμα, όπως αναφέρονται στο παράρτημα, έχουν ως στόχο την προώθηση :

(α) διεθνικών ενεργειών για τη σύσταση διυπηρεσιακών δικτύων και την εξασφάλιση της ανταλλαγής πληροφοριών, των βέλτιστων πρακτικών και της συνεργασίας σε κοινοτικό επίπεδο·

(β) διεθνικών ενεργειών που αποβλέπουν στη συνειδητοποίηση του προβλήματος από την κοινή γνώμη·

(γ) συμπληρωματικών ενεργειών.

Άρθρο 2

Εφαρμογή

1. Η Επιτροπή εξασφαλίζει την εφαρμογή των ενεργειών που αναφέρονται στο άρθρο 1 παρ. 3, σύμφωνα με τα άρθρα 5 και 6 και σε στενή συνεργασία με τα κράτη μέλη.

2. Η Επιτροπή, μετά από διαβουλεύσεις με τα κράτη μέλη, συνεργάζεται με τα όργανα και τους οργανισμούς που δρουν στον τομέα της πρόληψης και της προστασίας από τη βία εις βάρος παιδιών, εφήβων και γυναικών και της αποκατάστασης των θυμάτων. Ενθαρρύνει ιδίως τη διεθνική συνεργασία μεταξύ των μη κυβερνητικών οργανώσεων (ΜΚΟ) και των εθνικών, περιφερειακών και τοπικών αρχών.

3. Η Επιτροπή λαμβάνει υπόψη της τις ενέργειες που διεξάγονται στον τομέα αυτό σε εθνικό, περιφερειακό και τοπικό επίπεδο. Επίσης εξασφαλίζει την ισόρροπη προσέγγιση όσον αφορά τις ομάδες - στόχους.

4. Στις αναληφθείσες ενέργειες συμμετέχουν πολλά κράτη μέλη.

Άρθρο 3

Προϋπολογισμός

1. Το δημοσιονομικό πλαίσιο για την εφαρμογή του τετραετούς προγράμματος (2000-2003) καθορίζεται σε EUR 20 εκατομμύρια.

2. Οι ετήσιες πιστώσεις καθορίζονται από την αρμόδια για τον προϋπολογισμό αρχή σύμφωνα με τις δημοσιονομικές προοπτικές.

3. Η κοινοτική συνεισφορά διαφέρει ανάλογα με το είδος της δράσης. Δεν μπορεί να υπερβεί το 80% του συνολικού κόστους της δράσης.

Άρθρο 4

Συνοχή και συμπληρωματικότητα

Η Επιτροπή εξασφαλίζει τη συνοχή και τη συμπληρωματικότητα μεταξύ των κοινοτικών ενεργειών που πρέπει να εφαρμοσθούν στο πλαίσιο του προγράμματος και εκείνων που εφαρμόζονται στο πλαίσιο άλλων σχετικών κοινοτικών προγραμμάτων και μέτρων, συμπεριλαμβανομένων μελλοντικών εξελίξεων στον τομέα της δημόσιας υγείας.

Άρθρο 5

Εκτελεστικά μέτρα

1. Τα μέτρα που πρόκειται να ληφθούν για την εκτέλεση της παρούσας απόφασης και αφορούν :

α) το ετήσιο πρόγραμμα εκτέλεσης των μέτρων του προγράμματος, συμπεριλαμβανομένων των δημοσιονομικών επιπτώσεων και των κριτηρίων επιλογής,

β) τη γενική ισορροπία μεταξύ των διαφόρων τμημάτων του προγράμματος,

γ) τις διαδικασίες για το συντονισμό με τα προγράμματα και τις πρωτοβουλίες που συνδέονται άμεσα με την επίτευξη του στόχου του παρόντος προγράμματος,

δ) τους διακανονισμούς για τη συνεργασία με τις τρίτες χώρες και τις διεθνείς οργανώσεις που αναφέρονται στο άρθρο 8,

ε) τις διαδικασίες για την παρακολούθηση και αξιολόγηση του προγράμματος,

θα θεσπιστούν σύμφωνα με τη διαδικασία διαχείρισης που αναφέρεται στο άρθρο 6 παρ.2.

2. Τα μέτρα που πρόκειται να ληφθούν για την εκτέλεση της παρούσας απόφασης και αφορούν όλα τα άλλα θέματα θα θεσπιστούν σύμφωνα με τη διαδικασία διαβούλευσης που αναφέρεται στο άρθρο 6 παρ.3.

Άρθρο 6

Επιτροπή

1. Η Επιτροπή επικουρείται από επιτροπή, η οποία απαρτίζεται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

2. Όπου γίνεται μνεία της παρούσας παραγράφου, εφαρμόζεται η διαδικασία διαχείρισης που θεσπίζεται στο άρθρο 4 της απόφασης 1999/468/ΕΚ σύμφωνα και με τα άρθρα 7 παρ.3 και 8 .

Η περίοδος που προβλέπεται στο άρθρο 4 παρ. 3 της απόφασης 1999/468/ΕΚ είναι δύο μήνες.

3. Όπου γίνεται μνεία της παρούσας παραγράφου, εφαρμόζεται η διαδικασία διαβούλευσης που θεσπίζεται στο άρθρο 3 της απόφασης 1999/468/ΕΚ σύμφωνα και με τα άρθρα 7 παρ. 3 και 8.

4. Η επιτροπή καταρτίζει τον εσωτερικό της κανονισμό.

Άρθρο 7

Συμμετοχή των χωρών ΕΖΕΣ/ΕΟΧ, των συνδεδεμένων χωρών της Κεντρικής και Ανατολικής Ευρώπης, της Κύπρου, Μάλτας και Τουρκίας

Το παρόν πρόγραμμα είναι ανοικτό στη συμμετοχή :

- των χωρών ΕΖΕΣ/ΕΟΧ, σύμφωνα με τους όρους που έχουν καθορισθεί στη συμφωνία ΕΟΧ,

- των συνδεδεμένων χωρών της Κεντρικής και Ανατολικής Ευρώπης, σύμφωνα με τους όρους που καθορίστηκαν στις ευρωπαϊκές συμφωνίες, τα πρόσθετα πρωτόκολλά τους και τις αποφάσεις των αντιστοίχων συμβουλίων σύνδεσης,

- της Κύπρου, στη βάση πρόσθετων κονδυλίων, σύμφωνα με διαδικασίες που θα συμφωνηθούν με αυτή τη χώρα,

- της Μάλτας και της Τουρκίας, στη βάση πρόσθετων κονδυλίων, σύμφωνα με τις διατάξεις της συνθήκης.

Άρθρο 8

Διεθνής συνεργασία

Με την επιφύλαξη του άρθρου 300 της συνθήκης, κατά τη διάρκεια εφαρμογής του προγράμματος ενθαρρύνεται η συνεργασία με τις τρίτες χώρες και με τους διεθνείς οργανισμούς που είναι αρμόδιοι στους τομείς που καλύπτονται από το πρόγραμμα καθώς και με όλους εκείνους που ενδέχεται να εμπλακούν στην πρόληψη και την προστασία από κάθε μορφή βίας.

Άρθρο 9

Παρακολούθηση και αξιολόγηση

1. Κατά την εφαρμογή της παρούσας απόφασης η Επιτροπή λαμβάνει τα απαραίτητα μέτρα για να εξασφαλίσει την παρακολούθηση και τη συνεχή αξιολόγηση του προγράμματος λαμβάνοντας υπόψη τους γενικούς και ειδικούς στόχους που αναφέρονται στο άρθρο 1 και στο παράρτημα.

2. Κατά το δεύτερο έτος του προγράμματος η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση αξιολόγησης.

3. Η Επιτροπή υποβάλλει τελική έκθεση στο Ευρωπαϊκό Κοινοβούλιο και στο Συμβούλιο κατά το πέρας του προγράμματος.

4. Η Επιτροπή συμπεριλαμβάνει στις εκθέσεις που αναφέρονται στις παραγράφους 2 και 3 πληροφορίες για την κοινοτική χρηματοδότηση στους διάφορους τομείς δράσης και για τη συμπληρωματικότητα με άλλες δράσεις που αναφέρονται στο άρθρο 4, καθώς επίσης και για τα αποτελέσματα των αξιολογήσεων. Επίσης, διαβιβάζει αυτές τις εκθέσεις στην Οικονομική και Κοινωνική Επιτροπή και στην Επιτροπή Περιφερειών.

Άρθρο 10

Έναρξη ισχύος

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος ΠΑΡΑΡΤΗΜΑ

ΕΙΔΙΚΟΙ ΣΤΟΧΟΙ ΚΑΙ ΕΝΕΡΓΕΙΕΣ

I. ΔΙΕΘΝΙΚΕΣ ΕΝΕΡΓΕΙΕΣ ΓΙΑ ΤΗ ΣΥΣΤΑΣΗ ΔΙΥΠΗΡΕΣΙΑΚΩΝ ΔΙΚΤΥΩΝ ΚΑΙ ΤΗΝ ΕΞΑΣΦΑΛΙΣΗ ΑΝΤΑΛΛΑΓΗΣ ΠΛΗΡΟΦΟΡΙΩΝ, ΒΕΛΤΙΣΤΩΝ ΠΡΑΚΤΙΚΩΝ ΚΑΙ ΣΥΝΕΡΓΑΣΙΑΣ ΣΕ ΚΟΙΝΟΤΙΚΟ ΕΠΙΠΕΔΟ

Στόχος: να υποστηριχθούν και να ενθαρρυνθούν οι μη κυβερνητικές οργανώσεις (ΜΚΟ) και άλλες οργανώσεις, συμπεριλαμβανομένων και των δημοσίων αρχών, που δρουν στον τομέα της καταπολέμησης της βίας για να συνεργασθούν μεταξύ τους

1. Υποστήριξη της σύστασης και της ενίσχυσης διυπηρεσιακών δικτύων και της ενθάρρυνσης και υποστήριξη της συνεργασίας μεταξύ των ΜΚΟ και των διαφόρων οργανώσεων και των δημοσίων φορέων σε εθνικό, περιφερειακό και τοπικό επίπεδο προκειμένου να βελτιωθεί και από τις δύο πλευρές το επίπεδο γνώσης και κατανόησης του ρόλου καθενός και να διευκολυνθεί η ανταλλαγή των σχετικών πληροφοριών.

2. Προώθηση και ανταλλαγή των βέλτιστων πρακτικών, συμπεριλαμβανομένων των πειραματικών σχεδίων, σε κοινοτικό επίπεδο για την πρόληψη της βίας και τη στήριξη και προστασία παιδιών, εφήβων και γυναικών.

Με τα δίκτυα θα διεξάγονται ειδικότερα ενέργειες που θα στρέφονται προς την αντιμετώπιση προβλημάτων βίας και :

(1) παράγουν κοινό πλαίσιο για την ανάλυση της βίας, συμπεριλαμβανομένου του ορισμού διαφόρων τύπων βίας, των αιτίων και όλων των επιπτώσεων της βίας·

(2) εκτιμούν τις πραγματικές συνέπειες των διαφόρων τύπων βίας, στην Ευρώπη, τόσο στα θύματα όσο και στην κοινωνία, προκειμένου να λάβουν τα δέοντα μέτρα·

(3) αξιολογούν τους τύπους και την αποτελεσματικότητα των μέτρων και των πρακτικών για την πρόληψη και ανίχνευση των περιπτώσεων βίας, συμπεριλαμβανομένης της βίας υπό μορφή σεξουαλικής εκμετάλλευσης και κακοποίησης και στηρίζουν την αποκατάσταση των θυμάτων προκειμένου ειδικότερα να αποφευχθεί η περαιτέρω έκθεσή τους σε βία.

II. ΔΙΕΘΝΙΚΕΣ ΕΝΕΡΓΕΙΕΣ ΠΟΥ ΑΠΟΣΚΟΠΟΥΝ ΣΤΗ ΣΥΝΕΙΔΗΤΟΠΟΙΗΣΗ ΤΟΥ ΠΡΟΒΛΗΜΑΤΟΣ ΑΠΟ ΤΗΝ ΚΟΙΝΗ ΓΝΩΜΗ

Στόχος : να στηριχθεί η συνειδητοποίηση από την κοινή γνώμη του προβλήματος της βίας και της πρόληψης της βίας εις βάρος παιδιών, εφήβων και γυναικών, συμπεριλαμβανομένων των θυμάτων της σωματεμπορίας με σκοπό τη σεξουαλική εκμετάλλευση, την εμπορική σεξουαλική εκμετάλλευση και κάθε είδους άλλη σεξουαλική κακοποίηση.

1. Προώθηση ενημερωτικών εκστρατειών σε συνεργασία με τα κράτη μέλη και πειραματικών σχεδίων με ευρωπαϊκή προστιθέμενη αξία καθώς και ενεργειών ευαισθητοποίησης της κοινής γνώμης, των μέσων ενημέρωσης, και ειδικότερα των παιδιών, των εφήβων, του εκπαιδευτικού προσωπικού και άλλων κατηγοριών σχετιζόμενων με τους πιθανούς κινδύνους βίας και τον τρόπο αποφυγής τους, συμπεριλαμβανομένης της γνώσης των νομοθετικών μέτρων, της εκπαίδευσης στον τομέα της υγείας και της κατάρτισης όσον αφορά την καταπολέμηση της βίας.

2. Ανάπτυξη μιας κοινοτικής πηγής πληροφοριών που θα βοηθά και θα ενημερώνει τις ΜΚΟ και τους δημόσιους φορείς σχετικά με τις ευρέως διαθέσιμες πληροφορίες που συγκεντρώνουν διάφορες κρατικές, μη κυβερνητικές και ακαδημαϊκές υπηρεσίες σχετικά με τον τομέα της βίας, της πρόληψής της και της αποκατάστασης των θυμάτων καθώς και την παροχή πληροφοριών σχετικά με όλα τα μέτρα και τα προγράμματα που αφορούν το θέμα αυτό και διεξάγονται υπό την αιγίδα της ΕΚ. Με τον τρόπο αυτό θα καταστεί δυνατή η ενσωμάτωση των πληροφοριών σε όλα τα σχετικά συστήματα πληροφοριών.

3. Μελέτες στον τομέα της βίας και της σεξουαλικής κακοποίησης και των μέσων πρόληψής τους, με στόχο, μεταξύ άλλων, την επισήμανση των πλέον αποτελεσματικών διαδικασιών και πολιτικών για την πρόληψη της βίας, για τη στήριξη των θυμάτων της βίας προκειμένου ειδικότερα να αποφευχθεί η περαιτέρω έκθεσή τους στη βία, και την εξέταση του κοινωνικού και οικονομικού κόστους που συνεπάγεται προκειμένου να ληφθούν τα δέοντα μέτρα για την αντιμετώπιση του φαινομένου αυτού.

4. Βελτίωση της αναγνώρισης, καταγγελίας και διαχείρισης των συνεπειών της βίας.

III. ΣΥΜΠΛΗΡΩΜΑΤΙΚΕΣ ΕΝΕΡΓΕΙΕΣ

Κατά την εφαρμογή του προγράμματος, η Επιτροπή σύμφωνα με τα άρθρα 2, 5 και 6 της απόφασης, μπορεί να απευθύνεται σε οργανισμούς τεχνικής βοήθειας· η σχετική δαπάνη καλύπτεται από το συνολικό δημοσιονομικό πλαίσιο του προγράμματος. Επίσης, μπορεί με τους ίδιους όρους να απευθύνεται σε εμπειρογνώμονες. Περαιτέρω η Επιτροπή διοργανώνει σεμινάρια, συνέδρια ή άλλες συσκέψεις των εμπειρογνωμόνων, που μπορούν να διευκολύνουν την εφαρμογή του προγράμματος και να βελτιώσουν τις ενέργειες ενημέρωσης, δημοσίευσης και διάδοσης.